
A növekedési cikluson túl: Revitalizáció egy érett szervezetben

A dolgozat középpontjában az a feltételezés áll, hogy az üzleti modell innováció új növekedési lehetőségeket biztosít az esettanulmány alanyául szolgáló szervezet számára. A kérdést a kutató a szervezet üzleti modell innovációja előtti és utáni teljesítményének és szervezeti mintázatának kapcsolatán keresztül vizsgálta.
A dolgozat az üzleti modellek és növekedési modellek kapcsolatát a korábbi kutatói gyakorlattól eltérően több dimenzió mentén és a szervezet teljes életciklusában vizsgálja, mellyel meghatározó „szakirodalmi rést” tár fel. Ennek megfelelően az újszerű kérdésfelvetés vizsgálatához a dolgozatban újszerű elméleti keretrendszer is kialakításra kerül.
A dolgozat első fele kritikai szempontokat is figyelembe véve foglalja össze a szervezetek növekedési lehetőségeinek feltárásában releváns szakirodalom keretrendszerét. A kutató által alkotott saját összefoglaló modellben kerülnek azonosításra az üzleti modellek és a növekedési ciklusok közötti feltételezett kapcsolódási pontok, amelyek létezése hipotézisek formájában a kvantitatív kutatás során kerül bizonyításra.
Az empirikus vizsgálat tárgya egy 60 éves múltra visszatekintő, több mint 100 országban jelen lévő, radikális növekedést végre hajtó szervezet, amelynek 2005-2011 közötti országonkénti teljesítmény- és állapotadatait vizsgálta a kutató 97 országra és 7 évre kiterjedően.
A többváltozós statisztikai módszertan során bevont 679 megfigyelési egységre kialakításra kerültek a szervezet globális teljesítménydimenziói és jellemző szervezeti mintázatai. A mintázatokat üzleti modell-típusokkal azonosítva lehetővé vált következtetések levonása arra vonatkozóan, hogy milyen mintázatok jellemezték a szervezet növekedési útjának állomásait.
A dolgozat legfontosabb eredménye annak belátása, hogy a növekedési ciklusban való előrehaladás kapcsolatban van az éppen használatos üzleti modellel. Továbbá a növekedés dimenzióinak szétválasztásával láthatóvá vált két, a korábbi kutatásokban feltáratlan, a szervezeti növekedést a szervezet méretétől függetlenül befolyásoló dimenzió is: a növekedés a kapcsolatokban és a képességekben.



